b'\n_START_ARTICLE_\nVakuum\n_START_PARAGRAPH_\nV\xc3\xa1kuum (tudi vakum, latinsko vacuus - prazen, prost) je prazen prostor, prostor brez molekul, atomov ali podatomskih delcev. Popolnega vakuuma ni mogo\xc4\x8de ustvariti, zato tudi prostoru z, v primerjavi z zra\xc4\x8dnim, zelo nizkim tlakom re\xc4\x8demo vakuum. V medplanetarnem prostoru je vakuum bolj\xc5\xa1i od tistega, ki ga lahko ustvarimo v laboratoriju, a niti tam ni popoln, saj tudi tam prostor vsebuje nekaj delcev na enoto volumna._NEWLINE_Zamisel o vakuumu kot temi iz filozofskih debat izvira \xc5\xbee iz anti\xc4\x8dne Gr\xc4\x8dije, vendar ga do 17. stoletja nih\xc4\x8de ni empiri\xc4\x8dno raziskoval. V laboratoriju ga je leta 1643 prvi ustvaril Evangelista Torricelli. Za svoje teorije o zra\xc4\x8dnem tlaku je razvil \xc5\xa1e druge eksperimentalne postopke. Torricellijevski vakuum nastane s polnjenjem \xc5\xbeivega sreba visoke steklene cevkaste posode na eni strani zaprte, ki se na koncu obrne in spodaj vsebuje nakopi\xc4\x8deno \xc5\xbeivo srebro. Otto von Guericke je leta 1650 izna\xc5\xa1el vakuumsko \xc4\x8drpalko. Z njim sta se ukvarjala tudi Ernest Rutherford in Niels Bohr. Sodobna fizika preu\xc4\x8duje fluktuacije v vakuumu. Vakuum se uporablja v elektronkah.'